Document ID: 32011R0580

REGOLAMENT (UE) Nru 580/2011 TAL-PARLAMENT EWROPEW U TAL-KUNSILL
tat-8 ta’ Ġunju 2011
li jemenda r-Regolament (KE) Nru 460/2004 li jistabbilixxi l-Aġenzija Ewropea dwar is-Sigurtà tan-Netwerks u l-Informazzjoni f’dak li jirrigwarda l-perjodu effettiv
(Test b’relevanza għaż-ŻEE)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 114 tiegħu,
Wara li kkunsidraw il-proposta mill-Kummissjoni Ewropea,
Wara li l-abbozz ta’ att leġislattiv intbagħat lill-parlamenti nazzjonali,
Wara li kkunsidraw l-opinjoni tal-Kumitat Ekonomiku u Soċjali Ewropew, (1)
Wara li kkonsultaw lill-Kumitat tar-Reġjuni,
Filwaqt li jaġixxu skont il-proċedura leġislattiva ordinarja (2),
Billi:
(1)
Fl-2004 l-Parlament Ewropew u l-Kunsill adottaw ir-Regolament (KE) Nru 460/2004 (3) li stabbilixxa l-Aġenzija Ewropea dwar is-Sigurtà tan-Netwerks u l-Informazzjoni (“l-Aġenzija”).
(2)
Fl-2008, il-Parlament Ewropew u l-Kunsill adottaw ir-Regolament (KE) Nru 1007/2008 (4) li jemenda r-Regolament (KE) Nru 460/2004 fir-rigward tal-perjodu effettiv tal-Aġenzija.
(3)
Minn Novembru 2008, sar dibattitu pubbliku dwar id-direzzjoni ġenerali tal-isforzi Ewropej lejn aktar sigurtà tan-netwerks u l-informazzjoni, inkluż dibattitu dwar l-Aġenzija. Bi qbil mal-istrateġija tal-Kummissjoni għal Regolamentazzjoni Aħjar, u bħala kontribut għal dan id-dibattitu, il-Kummissjoni nidiet konsultazzjoni pubblika dwar l-objettivi għal politika msaħħa għas-sigurtà tan-netwerks u l-informazzjoni fil-livell tal-Unjoni, li damet għaddejja minn Novembru 2008 sa Jannar 2009. F’Diċembru 2009, id-dibattitu wassal għar-Riżoluzzjoni tal-Kunsill tat-18 ta’ Diċembru 2009 dwar approċċ kollaborattiv Ewropew għas-Sigurtà tan-Netwerks u l-Informazzjoni (5).
(4)
Meta jitqiesu r-riżultati tad-dibattitu pubbliku, huwa previst li r-Regolament (KE) Nru 460/2004 jiġi sostitwit.
(5)
Proċedura leġislattiva għar-riforma tal-Aġenzija tista’ teħtieġ ħafna żmien estensiv għad-dibattitu u billi l-mandat tal-Aġenzija jiskadi fit-13 ta’ Marzu 2012, jeħtieġ li tiġi adottata estensjoni li tippermetti biżżejjed diskussjoni fil-Parlament Ewropew u fil-Kunsill u li tiżgura l-konsistenza u l-kontinwità.
(6)
Il-perjodu effettiv tal-Aġenzija għandu għalhekk jiġi estiż sat-13 ta’ Settembru 2013,
ADOTTAW DAN IR-REGOLAMENT:
Artikolu 1
L-Artikolu 27 tar-Regolament (KE) Nru 460/2004 huwa sostitwit b’dan li ġej:
“Artikolu 27
Tul ta’ Attività
L-Aġenzija għandha tiġi stabbilita fl-14 ta’ Marzu 2004 għal perjodu ta’ disa’ snin u sitt xhur.”
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, it-8 ta’ Ġunju 2011.

Labels: 10
12
15